James Boswell
Store norske leksikon,Språk og litteratur,Litteratur i verden,Europa,Storbritannia og Nord-Irlands litteratur,Storbritannia og Nord-Irlands litteratur på 1700-tallet
James Boswell var en britisk (skotsk) forfatter og jurist. Han er intimt kjent gjennom en stor serie dagbøker, som han førte mer eller mindre sammenhengende fra 22-årsalderen av, og som i et levende språk og med både gripende og rystende åpenhjertighet forteller om hans alvorlige tanker og sysler så vel som hans erotiske bedrifter – Boswell hadde en umettelig seksuell appetitt. Til tross for sine stadige utskeielser ble han likevel lykkelig gift med en overbærende hustru. Etter hans død ble dagbokmanuskriptene spredt, og det var først etter iherdig søkning at de ble helt samlet i 1950 og begynte å utkomme under redaksjon av F. A. Pottle. Det siste av 14 bind kom i 1989.
Året 1763–1764 oppholdt Boswell seg i Utrecht i Nederland, angivelig for å studere jus, og foretok derpå en lengre reise på kontinentet. Han hadde samtaler med Jean-Jacques Rousseau og Voltaire, og på Korsika innledet han et varig vennskap med den patriotiske opprørslederen Paoli.Boswell arbeidet i en årrekke som advokat i Edinburgh, mens han periodevis oppholdt seg i London og dyrket et selskapsliv blant fremstående kulturpersonligheter. Han ble en god venn og beundrer av tidens litterære «diktator», Samuel Johnson, og ble medlem av dennes berømte «the Club». Boswell noterte omhyggelig Dr. Johnsons utsagn om de forskjelligste emner, og skrev den første veldokumenterte engelske biografien, The Life of Samuel Johnson (1791), et monumentalt verk med en enestående person- og miljøskildring. En reise de foretok sammen til Skottland og Hebridene, gav grunnlaget for Boswells The Journal of a Tour to the Hebrides with Samuel Johnson LL.D. (1785).I sin levetid publiserte Boswell også en mengde artikler, essayer og vers. Les mer i Store norske leksikon Storbritannias litteratur Eksterne lenker James Boswells biografi om Samuel Johnson i fulltekst (Project Gutenberg) Litteratur Martin, Peter: A life of James Boswell, 1999 Pearson, Hesketh: Johnson and Boswell : the story of their lives, 1958 Sisman, Adam: Boswell's presumptuous task, 2000, isbn 0-241-13637-7